b'\n_START_ARTICLE_\nKoskisy\xc3\xb6ksy\n_START_SECTION_\nLajimuodot\n_START_PARAGRAPH_\nKoskisy\xc3\xb6ksyss\xc3\xa4 on kaksi muotoa: klassinen rata ja sprinttikilpailu. Klassinen rata on s\xc3\xa4\xc3\xa4nt\xc3\xb6jen mukaan maksimissaan 30 minuutin pituinen, mutta yleens\xc3\xa4 lasku kest\xc3\xa4\xc3\xa4 n. 12\xe2\x80\x9320 minuuttia. Rata melotaan yhden kerran. Sprintti-kilpailuissa rata on 400-800 metri\xc3\xa4 pitk\xc3\xa4 ja se lasketaan kahteen kertaan. Tulokset muodostuvat laskujen yhteisajasta. Kansainv\xc3\xa4lisiss\xc3\xa4 kilpailuissa radalla on oltava v\xc3\xa4hint\xc3\xa4\xc3\xa4n III-luokan koskia._NEWLINE_Klassisen kilpailun osalta tarvitaan erinomaisia aerobisia fyysisi\xc3\xa4 ominaisuuksia (korkea hapenottokyky sek\xc3\xa4 erinomainen aerobinen kest\xc3\xa4vyys). Sprintti-kilpailuissa tarvitaan samantyylisi\xc3\xa4 fyysisi\xc3\xa4 ominaisuuksia kuin kanoottipujottelussa._NEWLINE_Koskisy\xc3\xb6ksy, kuten kaikki koskimelonnan lajit, on tekninen laji. Hyv\xc3\xa4 koskisy\xc3\xb6ksyj\xc3\xa4 osaa ennakoida veden liikkeiden vaikutukset kanootin linjaan ja s\xc3\xa4\xc3\xa4t\xc3\xa4\xc3\xa4 koko ajan tempoa ja vetojen voimakkuutta sek\xc3\xa4 kanootin asentoa kosken virtausten mukaisesti. Koskisy\xc3\xb6ksyss\xc3\xa4 yritet\xc3\xa4\xc3\xa4n meloa nopeimmalla reitill\xc3\xa4. Optimaalisen reitin valinnassa otetaan huomioon lyhyin reitti, nopein virta sek\xc3\xa4 esteet (kivet) ja hidasteet (tietynlaiset aallot, akanvirrat, stopparit, jne)._NEWLINE_Kuten pujottelussakin, koskisy\xc3\xb6ksyss\xc3\xa4 sarjat ovat K1, C1 ja C2, mutta naiset melovat vain K1-sarjassa. Koskisy\xc3\xb6ksyss\xc3\xa4 melotaan kiikkerill\xc3\xa4 kanooteilla ja koskien kohuissa on eritt\xc3\xa4in t\xc3\xa4rke\xc3\xa4\xc3\xa4 hallita tasapainoa. Kanootit ovat kuitenkin tilavia, jolloin ne eiv\xc3\xa4t sukella syv\xc3\xa4lle stoppareihin tai aaltoihin. S\xc3\xa4\xc3\xa4nn\xc3\xb6t m\xc3\xa4\xc3\xa4rittelev\xc3\xa4t koskisy\xc3\xb6ksyss\xc3\xa4kin kanoottien mitat. Esimerkiksi K1 on oltava enint\xc3\xa4\xc3\xa4n 450 cm pitk\xc3\xa4, v\xc3\xa4hint\xc3\xa4\xc3\xa4n 60 cm leve\xc3\xa4 ja v\xc3\xa4hint\xc3\xa4\xc3\xa4n 11-kiloinen. WWR-kanootit ovat suuntavakaita eiv\xc3\xa4tk\xc3\xa4 k\xc3\xa4\xc3\xa4nny helposti. Kanootteja ohjataan yleens\xc3\xa4 vain kallistamalla (Koskisy\xc3\xb6ksyss\xc3\xa4 ei k\xc3\xa4ytet\xc3\xa4 per\xc3\xa4sint\xc3\xa4), mutta tarvittaessa k\xc3\xa4ytet\xc3\xa4\xc3\xa4n my\xc3\xb6s ohjausvetoja. Esimerkiksi kanootti k\xc3\xa4\xc3\xa4ntyy oikealle kallistettaessa vasemmalle. Meloina k\xc3\xa4ytet\xc3\xa4\xc3\xa4n ratamelonnasta tuttuja kuppimeloja.\n_START_SECTION_\nKoskisy\xc3\xb6ksy Suomessa\n_START_PARAGRAPH_\nSuomessa j\xc3\xa4rjestet\xc3\xa4\xc3\xa4n vuosittain koskisy\xc3\xb6ksyn SM-kilpailut. Kilpailumuotona on sprintti, klassinen tai molemmat, jolloin kilpailu k\xc3\xa4yd\xc3\xa4\xc3\xa4n kahtena eri osakilpailuna. Vuonna 2009 j\xc3\xa4rjestettiin Koskisy\xc3\xb6ksyn SM-kilpailut Kiiminkijoella 24.5. ja kilpailumuoto oli klassinen. T\xc3\xa4ll\xc3\xa4 hetkell\xc3\xa4 koskisy\xc3\xb6ksy ei ole kenenk\xc3\xa4\xc3\xa4n p\xc3\xa4\xc3\xa4laji ja osallistujat ovat l\xc3\xa4hinn\xc3\xa4 slalommelojia. Merimelojien Kimmo Harikoski on ollut paras suomalainen koskisy\xc3\xb6ksyj\xc3\xa4 ylt\xc3\xa4en 5. sijalle MM-kilpailuissa 1996.'